لينين

ڤلاديمير اليتش اوليانوڤ لينين المعروف بلينين ( Владимир Ильич Ульянов Ленин |Vladimir Ilyich Ulyanov Lenin|) ولد يوم 22 ابريل سنة 1870 و مات يوم 21 يناير 1924). كان ثورى روسى, و زعيم الحزب البلشفى و حزب الشغل الاشتراكى الاجتماعى, وأسس المذهب اللينينى السياسى. لينين رفع شعار "الارض والخبز والسلام". كان اول رئيس للاتحاد السوڤييتى بعد الثوره البلشيڤيه اللى قادها سنة 1917.

بدايته 
اتولد واتربى فى مدينة سيمبيرسك ‹Симби́рск› (دلوقتى أوليانوڤسك ‹Улья́новск›) فى روسيا, ابوه كان شغال فى القطاع العام. لينين اتخرج من كلية الحقوق وبعد ما اخد الرخصة اللى تسمحله يشتغل محامى ساب الموضوع و ركز فى الشغل الثورى وفضل يدرس الماركسيه و الشيوعيه والاشتراكيه والنظريات السياسيه فى مدينة سانت بطرسبورج. فى 7 ديسمبر 1895 اتقبض عليه وفضل فى السجن لمدة سنه و بعدين نفوه لسيبريا اللى كان منفى فيها عدد كبير من المثقفين والسياسيين سواء كانو من انصار الليبراليه او الشيوعيه او الاشتراكيه ان كلهم كانو معاديين للنظام القيصرى وقتها. و هو فى المنفى اتجوز واحده اشتراكيه اسمها ناديجدا كروبسكايا فى يوليه سنة 1898, بعد كدا فى ابريل كتب اول كتبه "تطور الراسماليه فى روسيا" و بعدها رجع روسيا و اصدر جورنال اشتراكى اسمه " اسكرا " و فضل يكتب كتب بتشجع على الشغل الثورى. لينين اختاروه فى سنة 1903 يبقى رئيس الحزب البلشفى وبعد كدا فى سنة 1906 اختاروه يبقى رئيس حزب الشغل الاشتراكى الاجتماعى ولف فى دول اوروبيه تانيه و بعدها بسنة اضطر يسيب روسيا لدواعى امنيه وراح على فنلندا و كمل هناك الشغل فى السياسيه و الخطب و الندوات اللى بتشجع على الشغل الثورى و الاشتراكيه و الشيوعيه وفضل على اتصال بالحزب و التعاون معاه و هو بره روسيا. لما الثوره الروسيه قامت و شالوا القيصر نيكولاى التانى رجع لينين بالقطر من سويسرا على روسيا فى 16 ابريل سنة 1917 و اصدر جورنال جديد اسمه " پرافدا " او " اطروحة ابريل " ونشر فيها افكاره عن الاداره السياسيه لروسيا. لينين رجع على فنلندا تانى لما فشلت الثورة العماليه بتاعة يوليه 1917 و اللى كانو قايمين بيها ضد الحكومه المؤقته اللى كانت بتحكم وقتها, و بعد كدا رجع مرة تانيه وقام بثورة مسلحة ضد حكومة " كيرينسكى " المؤقته. فى اكتوبر 1917 و هى الثوره اللى اتعرفت باسم الثوره البلشيفيه او ثورة اكتوبر, وقتها سيطر الحزب البلشفى على البلد ومسك لينين الحكم.

حكمه 
مسك لينين الحكم و كانت الحرب العالميه الاولى لسه شغاله و روسيا خسرت جزء كبير من ارضيها الغربية فى الحرب وعرف يطلع روسيا باقل خسائر ممكنة وحصلت حرب اهلية كبيرا فى روسيا ما بين البلشفه الشوعيين والليبراليين و الاشتراكيين و انصار الحكم القيصرى و اتعرفت باسم الحرب الاهليه الروسيه (من 1917 لحد 1923) اللى اسس فيها لينين الجيش الاحمر و قدر ينتصر على المعارضين والثوار وينفرد بالحكم. لينين كمان صدر افكاره الاشتراكية الثورية بالجيش الاحمر (اللى بقى لقب الجيش السوفيتى الروسى) لما غزا بولندا لما دخلت فى حرب مع اوكرانيا فى سنة 1920. بعد كدا عاز لينين يصدر الثورة لغرب اوروبا ولفرنسا والمانيا بالتحديد, بس محاولاته فشلت عشان الثورات المضادة اللى كانت بتحصل.فى 30 اغسطس 1918 بعد ما لينين خلص اجتماع من اجتمعاته و هو طالع رايح لعربيته قربت منه واحدا اسمها "فانيا كابلان" وناديت عليه ولما بصلها راحت ضربت عليه تلات رصاصات من مسدسها واحدا اصابته فى كتفه والتانيه فى رئته والتالته موصلتلوش. لينين ركز فى مارس 1921 على انه يعمل اصلاحات داخليه فى روسيا و شجع الاعمال الزراعيه والصناعيه الصغيرة والمشروعات الصناعيه و ابتدىء يحصل تحسن اقتصادى فى روسيا بس حصلت ثورة البحارة الروس اللى كانو ساعدوه فى الثوره البلشيفيه وكانوا معه فى الحرب الاهليه الروسيه, بس قالبوا عليه وشافوا ان لينين والبلشفيين بقوا ديكتاتوريين و ان حلم الحرية والديموقراطيه اللى سعدوه لينين انه يقوم بثورته مش بيتحقق فقاموا بثورة ضده و انضموا لليبراليين و بقية معارضين نظام لينين فى الحرب الاهليه ثورة البحارة دى عطلت حاجات كتيره منها الاصلاحات اللى كان بيعملها لينين, وساهمت فى سيطرة الجيش الابيض لاجزاء كتيره فى روسيا و كانت حتوصلهم انهم يستولوا على الحكم لولا تدخل لينين والبلشفيين فى الوقت المناسب. مجهود لينين الجامد وشغله المتواصل و محاولة الاغتيال اثرت على صحته وجيتله جلطه فى مايو سنة 1922 شلّت نصف جسمه اليمين وقللت من مشاركاته السياسية. و على شهر ديسمبر من نفس السنة, جيتله جلطة تانية لينين وقتها امرت الادارة السياسيه ان لينين يبعد عن الاضواء ويقلل مشاركته السياسيه اكتر. فى مارس 1923 جيتله جلطه تالته قعدته فى السيرير وما بقاش يتحرك ولا يقدر يتكلم و فى 21 يناير 1924 جيتله الجلطه الرابعه واللى كانت القاضيه ومات بعدها. كان رجلا مميزا ..

كتبه 

لينين الف كتب كتيير منها:
 تطور الراسماليه فى روسيا
 الامبرياليه اعلى مراحل الراسماليه
 الدولة والثورة

مصادر 

مواليد 1870
وفيات 1924
رؤساء الاتحاد السوفييتى
ثوريين
سياسيين روس
اقتصاديين روس
شيوعيين روس
ملحدين روس
فلاسفه ملحدين
لادينيين
قاده وصلو السلطه عن طريق انقلاب
تاريخ الاتحاد السوفييتى